তবে এ বিষয়ে পুলিশকে অবশ্যই সচেতন থাকতে হবে। কোন প্রকার সুনির্দিষ্ট কারণ ছাড়া কিংবা ভাসা ভাসা তদন্তের মাধ্যমে অদূরদর্শীভাবে একটি চিরায়ত অপরাধের সাথে জঙ্গি গোষ্ঠীর সম্পৃক্ততার সনদ দেয়া পুলিশের জন্য আত্মঘাতী হয়ে দেখা দিতে পারে। এতে সাধারণ মানুষের মাঝে অহেতুক জঙ্গিভীতি প্রবেশ করতে পারে। জঙ্গিরা যেমন এ সুযোগে সাধারণ মানুষকে ভীতিপ্রদর্শন করে তাদের প্রয়োজনীয় অর্থ ভিন্ন ভাবে সংগ্রহ করতে পারে, তেমনি সাধারণ অপরাধী দলগুলো নিজেদের মেকি জঙ্গি পরিচয়ে সাধারণ মানুষকে আরো বেশি ভিতু করে তাদের ডাকাতি-ছিনতাই-দস্যুতামূলক অপরাধের মাত্রা ও সংখ্যা বাড়িয়ে দিতে পারে। আমাদের দেশে তালিকাভুক্ত শীর্ষ সন্ত্রাসীদের নামে চাঁদা আদায়ের ইতিহাস বহু পুরাতন। কথিত সন্ত্রাসী দেশ ছাড়া। কিন্তু তার নামে অহরহ চাঁদাবাজি হচ্ছে, মানুষ ভয়ে এমনসব গোষ্ঠীকে চাঁদা দিয়ে যাচ্ছে যাদের সাথে কথিত শীর্ষ সন্ত্রাসীর কোন যোগসূত্রই নেই।